آمریکا بیرلشمیش ایالتلری پرزیدنتی دونالد ترامپین تبلیغات دانیشمالاریندان راجر استون، اؤزل صلاحیت‌لی ساوجی رابرت مولرین یئریتدیگی، روسیانین ۲۰۱۶دا آمریکا باشقانلیق سئچیملرینه مداخله ائتدیگی ادعالارینین آراشدیریلدیغی سوروشدورما چرچیوه‌سین‌ده گؤزآلتینا آلیندی.
ساوجیلیق، استونون، شاهدی یالان ایفاده وئرمه‌یه مجبور ائتمک، سوروشدورمایا مانع اولماق و کنگره‌ده یالان ایفاده وئرمک سوچلامالاری ایله گؤزآلتینا آلیندیغینی بیلدیردی.
ادعانامه‌ده استون، ترامپین باشقانلیق سئچیملرین‌ده‌کی رقیبی هیلاری کلینتونون تبلیغات یؤنه‌تیجیسی جان پودستانین روس بیلگیسایار هکرلری طرفین‌دن اله گئچیریله‌ن و ویکی‌لیکس‌ده یاییملانان ایمیل یازیشمالاری ایله باغلی سوچلانیر.
استونون جمعه گونو محکمه‌یه چیخاریلماسی پلانلاشدیریلیر.
آمریکانین ان مشهور سیاسی تبلیغات استراتژیستلریندن استونون، ۱۹۸۰لردن بو یانا موختلیف دؤورلرده ترامپا استراتژی مشاویرلیگی ائتدیگی بیلینیر.
روسیانین سایبری سالدیری یولو ایله آمریکا جمهورباشقانی سئچیملرینه مداخیله ائتدیی ادعاسییلا آچیلان و اؤزل یئتکی‌لی ساوجی مولرین سوروملولوغوندا یئریدیلن سوروشدورمادا، خصوصاً آمریکا پرزیدنتی دونالد ترامپین سئچیم کامپانیاسین‌دا ایشتیراک ائتمیش بعضی شخصلرین روسلارلا ایلیشکیلری مرکز نقطه‌سی اولموشدو.
روسیا سوروشدورماسیندا بو آنا قدر اسکی میلی گوونلیک مشاویری مایکل فلینین یانی سیرا ترامپین اسکی تبلیغات یؤنتیجیسی پل مانافورت و معاوینی ریک گیتس ایله کامپانیا دؤورون‌ده‌کی خاریجی سیاست مشاویرلرین‌دن جورج پاپادوپوولوس، ساوجی مولر طرفین‌دن سوچلاندی.
فلین و پاپادوپوولوس اتهاملاری قبول ائدرکن، مانافورت ایله گیتس رد ائتمیشدی.
آنجاق پروسه ایچین‌ده گیس، حاقین‌داکی اتهاملاری قبول ائتمیش، مانافورت دا ۲ سوچلامایلا باغلی ساوجیلیقلا امکداش‌لیق ائتمه‌یه راضی اولموشدو.
ترامپ، سوروشدورما چرچیوه‌سین‌ده روسیا ایله آراسین‌دا هر هانسی بیر گیزلی ایش بیرلیگی اولابیله‌جگی  ادعالارینی رد ائدیر.
